7. CÁNACHAS

1. 31977 L 0388: Séú Treoir 77/388/CEE ón gComhairle an 17 Bealtaine 1977 maidir le comhchuibhiú dhlíthe na mBallstát a bhaineann le cánacha láimhdeachais — Comhchóras cánach breisluacha: aonbhonn measúnachta (IO L 145, 13.6.1977, lch. 1), mar atá arna leasú go deireanach le:

- 32002 L 0038: Treoir 2002/38/CE ón gComhairle an 7.5.2002 (IO L 128, 15.5.2002, lch. 41).

De mhaolú ar Airteagal 12(3)(a) de Threoir 77/388/CEE, féadfaidh an tSlóvaic ráta laghdaithe cánach breisluacha nach lú ná 5% a choimeád ar bun (a) go dtí an 31 Nollaig 2008 maidir le soláthar fuinnimh théite arna úsáid ag teaghlaigh phríobháideacha agus fiontraithe beaga nach bhfuil cláraithe do CBL do théamh agus táirgeadh uisce the, amach ó amhábhair a úsáidtear chun fuinneamh téite a ghiniúint agus (b) go dtí an 31 Nollaig 2007 maidir le soláthar oibre foirgníochta do thithíocht chónaitheach nach soláthraítear mar chuid de bheartas sóisialta, amach ó ábhair thógála.

Gan dochar do chinneadh foirmiúil atá le glacadh i gcomhréir leis an nós imeachta atá leagtha amach in Airteagal 12(3)(b) de Threoir 77/388/CEE, féadfaidh an tSlóvaic ráta laghdaithe cánach breisluacha nach lú ná 5% a choimeád ar bun maidir le soláthar gáis nádúrtha agus leictreachais go ceann bliana tar éis dháta an aontachais.

D'fhonn Airteagal 28(3)(b) de Threoir 77/388/CEE a chur i bhfeidhm, féadfaidh an tSlóvaic díolúine ó cháin bhreisluacha a choimeád ar bun freisin maidir le hiompar idirnáisiúnta paisinéirí dá dtagraítear i bpointe 17 d'Iarscríbhinn F a ghabhann leis an Treoir go dtí go gcomhalltar an coinníoll atá leagtha amach in Airteagal 28(4) den Treoir nó fad a chuireann aon cheann de na Ballstáit láithreacha an díolúine chéanna i bhfeidhm, cibé acu is túisce.

2. 31992 L 0079: Treoir 92/79/CEE ón gComhairle an 19 Deireadh Fómhair 1992 maidir le cánacha ar thoitíní a chomhfhogasú (IO L 316, 31.10.1992, lch. 8), mar atá arna leasú go deireanach le:

- 32002 L 0010: Treoir 2002/10/CE ón gComhairle an 12.2.2002 (IO L 46, 16.2.2002, lch. 26).

De mhaolú ar Airteagal 2(1) de Threoir 92/79/CEE, féadfaidh an tSlóvaic cur i bhfeidhm na dleachta máil foriomláine íosta ar an bpraghas miondíola (lena n-áirítear gach cáin) do thoitíní san aicme phraghais is mó éileamh a chur siar go dtí an 31 Nollaig 2008, ar chuntar go ndéanann an tSlóvaic a rátaí dleachta máil a choigeartú de réir a chéile i rith na tréimhse sin ionsar an dleacht mháil fhoriomlán íosta dá bhforáiltear sa Treoir.

Gan dochar d'Airteagal 8 de Threoir 92/12/CEE ón gComhairle maidir leis na socruithe ginearálta do tháirgí atá faoi réir dleachta máil agus ar tháirgí den sórt sin a shealbhú agus a bhogadh agus faireachán a dhéanamh orthu [3], agus tar éis an Coimisiún a chur ar an eolas, féadfaidh Ballstáit, fad atá feidhm ag an maolú thuas, na teorainneacha cainníochtúla céanna a choimeád ar bun do thoitíní a fhéadtar a bhreith isteach ina gcríocha ón tSlóvaic gan breis dleachta máil a íoc is a chuirtear i bhfeidhm ar allmhairí ó thríú tíortha. Féadfaidh Ballstáit a bhaineann leas as an gcaoi seo na seiceálacha is gá a dhéanamh ar chuntar nach ndéanann na seiceálacha sin difear d'oibriú cuí an mhargaidh inmheánaigh.

[3] IO L 76, 23.3.1992, lch. 1. Treoir mar atá arna leasú go deireanach le Treoir 2000/47/CE (IO L 193, 29.7.2000, lch. 73).

--------------------------------------------------